24MOC-65

Nafarroako Alderdi Popularraren talde parlamentarioaren eledun Javier García Jiménez jaunak, Legebiltzarraren Erregelamenduan ezarritakoaren babesean, Lehendakaritza eta Berdintasun Departamentuari zuzendutako honako mozio hau aurkezten du, Osoko Bilkuran eztabaidatzeko:

Zioen azalpena

UNESCOren Konferentzia Orokorraren gomendioei jarraikiz Nazio Batuen Biltzar Nagusiak 1993ko maiatzaren 3an aldarrikatu zuen Prentsa-askatasunaren Mundu Eguna. 1994tik aitzina, urtero ospatzen da, "prentsa librea zein garrantzitsua den gogoratzeko, munduan prentsa-askatasuna ebaluatzeko, hedabideen independentzia defendatzeko eta beren lanbidean jardutean bizia galdu duten kazetariak omentzeko".

Egun horrek agerian uzten du beharrezkoa dela gobernuek prentsa-askatasuna errespetatzea, eta hedabideen eginkizuna erabakigarria dela gizartean, informazio zehatz eta askotarikoa ematen duten neurrian, eta hori funtsezkoa dela edozein demokraziaren funtzionamenduari begira. Orobat balio du prentsari ezarritako murrizketak salatzeko eta hedabideen eta agintarien arteko elkarrizketa eraikitzailea sustatzeko, Nazio Batuek diotenez.

Herrialde demokratiko batean, funtsezkoa eta beharrezkoa da askotariko iritziak dauden espazioak egon daitezen, non ez diren isilaraziko ahots disidenteak, ezpada entzun eta errespetatu eginen diren. Prentsa librean oinarrituta eraikitzen dira aniztasuna eta eztabaida, elementu horiek ezinbestekoak baitira gizarte demokratiko baten funtzionamendu egokirako.

Halere, azkenaldian kezkaz ikusi ahal izan dugu boterean daudenak askatasun hori ahultzen saiatzen direla. Pedro Sánchez, bere agenda politikoarekin bat egiten ez duten hedabideak isilarazten saiatu baita, gure demokraziaren zimenduak ahultzen ari da. Totalitarismo-eraso hori ezin da ez toleratu ez modu pasiboan onartu. Prentsa ezin da Gobernuaren kontrolpean egon; aitzitik, beharrezko kontrapisua izan behar du, laugarren boterea, Gobernuaren jarduna herriaren mesedetan ikuskatzen eta kontrolatzen duena.

Garrantzitsua da gogoraraztea prentsa-askatasuna ez dela pribilegioa, ezpada herritar guztion eskubide besterenezina. Iritzi eta ikusmolde aniztasunetik sortzen da, baldin eta egiarekiko eta objektibotasunarekiko konpromiso zorrotzean oinarritzen bada. Prentsaren ardura da zehaztasunez eta zintzotasunez informatzea, baina eskubide du, orobat, gure gizartea moldatzen duten gertakarietan oinarritutako iritziak eta kritikak adierazteko.

Iritzi-aniztasuna da, hain zuzen ere, demokrazia osasuntsu baten muina. Eztabaida irekiaren eta ideia-alderaketaren eskutik heldu ohi dira gizarte gisa aurre egin beharreko erronken konponbidea. Ahots bakoitzak, zeharo kontrakoa izan daitekeena ere, aberastu egiten du ikuspegi informatiboa, eta inguratzen gaituen errealitatea bere osotasunean ulertzetik gertuago jartzen gaitu.

Horregatik guztiagatik, Nafarroako Parlamentuak honako erabaki proposamen hau onesten du:

1. Nafarroako Parlamentuak konpromisoa hartzen du gure erkidegoan prentsa-askatasuna babesteko, eta Nafarroako Gobernua premiatzen du ez dezan kazetarien lana eragotz.

2. Nafarroako Parlamentuak erakunde guztiak premiatzen ditu, bai Nafarroakoak bai Espainiakoak, hedabide jakin batzuk zentsuratzeko ahalegina gelditu dezan.

3. Nafarroako Parlamentuak Espainiako Gobernua premiatzen du kazetariak eta hedabideak jendaurrean seinalatzeari utz diezaion.

4. Nafarroako Parlamentuak Espainiako Gobernua eta ordezkari publikoak premiatzen ditu ez dezaten ez esamesarik ez *fake news*ik heda, Nafarroako eta Espainiako gizartean desinformazioa ez bultzatzeko.

Iruñean, 2024ko maiatzaren 2an

Foru parlamentaria: Javier García Jiménez